b'\n_START_ARTICLE_\nJ\xc3\xa4\xc3\xa4kiekon maailmanmestaruuskilpailut 2012\n_START_SECTION_\nKaavio\n_START_PARAGRAPH_\nVuoden 2012 maailmanmestaruuskilpailuissa otettiin k\xc3\xa4ytt\xc3\xb6\xc3\xb6n uusi ottelukaavio, jossa kisoihin osallistuvat 16 maata jaettiin kahteen kahdeksan joukkueen lohkoon. Niiss\xc3\xa4 kummassakin pelattiin aluksi kaikkiaan 28 alkusarjan ottelua, joissa kaikki lohkon joukkueet kohtasivat toisensa kerran. Kummankin alkulohkon nelj\xc3\xa4 parasta pelasivat kesken\xc3\xa4\xc3\xa4n puoliv\xc3\xa4lier\xc3\xa4t, kun taas muiden joukkueiden turnaus p\xc3\xa4\xc3\xa4ttyi alkulohkoon, ja kummastakin lohkosta viimeiseksi j\xc3\xa4\xc3\xa4nyt joukkue putosi 1. divisioonaan. V\xc3\xa4lieriin selvisi siis kaksi joukkuetta kummastakin alkulohkosta. Semifinaalit ja mitalipelit k\xc3\xa4ytiin Helsingiss\xc3\xa4._NEWLINE_Is\xc3\xa4nt\xc3\xa4maista Suomi pelasi kaikki pelins\xc3\xa4 Helsingin Hartwall-areenassa. Ruotsi pelasi alkusarjan ottelunsa sek\xc3\xa4 puoliv\xc3\xa4lier\xc3\xa4ns\xc3\xa4 Tukholman Globenissa. Mik\xc3\xa4li Ruotsi olisi selviytynyt semifinaaleihin ja mitalipeleihin, se olisi pelannut n\xc3\xa4m\xc3\xa4 ottelunsa Helsingiss\xc3\xa4. Muiden maiden osalta lohkojako selvisi heti vuoden 2011 MM-kisojen p\xc3\xa4\xc3\xa4tytty\xc3\xa4._NEWLINE_Kisojen ensimm\xc3\xa4inen ottelu oli Helsingiss\xc3\xa4 4. toukokuuta pelattu Yhdysvallat vastaan Ranska. My\xc3\xb6s is\xc3\xa4nt\xc3\xa4maat aloittivat turnauksensa samana p\xc3\xa4iv\xc3\xa4n\xc3\xa4: Suomi kohtasi illalla Helsingiss\xc3\xa4 Valko-Ven\xc3\xa4j\xc3\xa4n ja Ruotsi Tukholmassa Norjan.\n_START_SECTION_\nLiput ja hinnat\n_START_PARAGRAPH_\nTapahtuman p\xc3\xa4\xc3\xa4sylippujen hinnat her\xc3\xa4ttiv\xc3\xa4t ennakkoon jonkin verran kohua Suomessa. Suomen pelien hinnat vaihtelivat ennakkomyynniss\xc3\xa4 155 eurosta 195 euroon. Vertailtaessa voidaan havaita, ett\xc3\xa4 edellisten Suomessa j\xc3\xa4rjestettyjen kisojen, vuoden 2003 MM-kisojen alkusarjaliput Suomen peleihin maksoivat halvimmillaan noin 60 euroa. Toisessa j\xc3\xa4rjest\xc3\xa4j\xc3\xa4kaupungissa, Tukholmassa, lippujen hinnat olivat olennaisesti alhaisemmat kuin Helsingiss\xc3\xa4. Finaaliottelussa lipun hintana oli 445 euroa, kun esimerkiksi edellisvuonna finaaliin p\xc3\xa4\xc3\xa4si 242 eurolla._NEWLINE_Suomen J\xc3\xa4\xc3\xa4kiekkoliiton puheenjohtaja Kalervo Kummola puolusti lippujen hintoja suurella kysynn\xc3\xa4ll\xc3\xa4 ja edelliskev\xc3\xa4\xc3\xa4n maailmanmestaruudella. Kummola my\xc3\xb6s totesi, ett\xc3\xa4 \xe2\x80\x9djoka asiassa l\xc3\xb6ytyy ihmisi\xc3\xa4, jotka kritisoivat. He, jotka hintoja arvostelevat, eiv\xc3\xa4t varmaankaan olleet alun perink\xc3\xa4\xc3\xa4n tulossa katsomaan matseja\xe2\x80\x9d. Joka tapauksessa Suomessa lippujen hinnat olivat paljon kalliimpia kuin Ruotsissa. Kisaorganisaation puheenjohtajan Christer Englundin mukaan Ruotsissa nelihenkinen perhe p\xc3\xa4\xc3\xa4si katsomaan is\xc3\xa4nt\xc3\xa4maan pelej\xc3\xa4 alle 1\xc2\xa0600 kruunulla (n. 170 euroa)._NEWLINE_Lipunmyynti Suomessa pelattuihin otteluihin alkoi 26. huhtikuuta 2011 ja Ruotsissa pelattuihin 29. huhtikuuta 2011. Aluksi kummassakin maassa myytiin pelk\xc3\xa4st\xc3\xa4\xc3\xa4n lippupaketteja. Yksitt\xc3\xa4isi\xc3\xa4, ottelukohtaisia lippuja alettiin Suomessa myyd\xc3\xa4 tammikuussa ja Ruotsissa helmikuussa 2012. Ruotsissa lipuista oli myyty tammikuun 2012 loppuun menness\xc3\xa4 noin 120\xc2\xa0000 eli noin 40 prosenttia. Ruotsin kisaorganisaation p\xc3\xa4\xc3\xa4sihteeri Lars G. Karlsson sanoi, ett\xc3\xa4 organisaatio oli tilanteeseen eritt\xc3\xa4in tyytyv\xc3\xa4inen. Suomessa lipuista oli myym\xc3\xa4tt\xc3\xa4 l\xc3\xa4hes kolmannes, kun kisoihin oli aikaa vajaat kaksi viikkoa. Loppuunmyytyj\xc3\xa4 pelej\xc3\xa4 olivat t\xc3\xa4ss\xc3\xa4 vaiheessa ainoastaan Suomi\xe2\x80\x93Kanada ja loppuottelu. Heikon kysynn\xc3\xa4n vuoksi esimerkiksi kodinkalusteliikeketju Masku jakoi p\xc3\xa4iv\xc3\xa4\xc3\xa4 ennen kisojen alkamista asiakkailleen ilmaisia lippuja Sveitsin ja Kazakstanin v\xc3\xa4liseen otteluun. Ainakin muutamat p\xc3\xa4\xc3\xa4kaupunkiseudun Shell-huoltoasemat puolestaan myiv\xc3\xa4t viidell\xc3\xa4 eurolla lippuja kisojen avausotteluun Yhdysvallat\xe2\x80\x93Ranska. Normaalihintaisina liput alkusarjan peleihin maksoivat 36\xe2\x80\x93196 euroa. Tukholman pelien lipuista oli pari p\xc3\xa4iv\xc3\xa4\xc3\xa4 ennen kisojen alkamista myyty vain puolet eik\xc3\xa4 yksik\xc3\xa4\xc3\xa4n Ruotsin ottelu ollut loppuunmyyty._NEWLINE_Kun ensimm\xc3\xa4isess\xc3\xa4 Ruotsin joukkueen peliss\xc3\xa4 oli ollut vain 7\xc2\xa0770, ja kahdessa sit\xc3\xa4 aiemmin pelatussa ottelussa yhteens\xc3\xa4 noin 2\xc2\xa0600 katsojaa, ryhtyi Ruotsin kisaorganisaatio laskemaan hintoja rajusti. Esimerkiksi alkujaan 1\xc2\xa0295 kruunun (n. 145 euroa) liput myytiin 395 kruunulla (n. 45 euroa). Suomessa kisaj\xc3\xa4rjest\xc3\xa4j\xc3\xa4t sen sijaan ilmoittivat, ettei hintojen laskeminen ole tarkoituksenmukaista. 6. toukokuuta pelatussa Ranskan ja Kazakstanin v\xc3\xa4lisess\xc3\xa4 alkusarjan ottelussa jotkut suomalaiskatsojat osoittivat banderollein ja t-paidoin mielt\xc3\xa4\xc3\xa4n lippujen korkeita hintoja ja Kalervo Kummolaa vastaan. My\xc3\xb6hemmin samana p\xc3\xa4iv\xc3\xa4n\xc3\xa4 Suomen j\xc3\xa4\xc3\xa4kiekkoliitto ilmoitti ryhtyv\xc3\xa4ns\xc3\xa4 myym\xc3\xa4\xc3\xa4n Ranska\xe2\x80\x93Suomi- ja Kazakstan\xe2\x80\x93Suomi-otteluihin lippuja nelj\xc3\xa4 yhden hinnalla -paketteina.\n_START_SECTION_\nMaskotti\n_START_PARAGRAPH_\nMaskottina turnauksessa toimi Rovio Entertainmentin Toni Kyseniuksen suunnittelema HockeyBird, joka oli luotu Angry Birds -videopelin pohjalta. Maskotti julkistettiin vuoden 2011 Karjala-turnauksen yhteydess\xc3\xa4. Kysenius totesi: \xe2\x80\x9dHockeyBirdin teht\xc3\xa4v\xc3\xa4 on tuoda lintuenergiaa suureen urheilujuhlaan ja tunkea nokkansa ihan joka paikkaan\xe2\x80\x9d. Suomen kisaorganisaation p\xc3\xa4\xc3\xa4sihteeri Mika Sulin puolestaan katsoi, ettei parempaa maskottia \xe2\x80\x9dvoisi edes kuvitella\xe2\x80\x9d, sill\xc3\xa4 suomalaisl\xc3\xa4ht\xc3\xb6inen Angry Birds on \xe2\x80\x9dyksi markkinoiden t\xc3\xa4m\xc3\xa4n hetken kuumimmista puheenaiheista, jonka koko maailma tuntee\xe2\x80\x9d. HockeyBirdista tehtiin lukuisia oheistuotteita sek\xc3\xa4 1. luokan postimerkki, joka tuli myyntiin Suomessa 21. maaliskuuta 2012.\n_START_SECTION_\nKisailme\n_START_PARAGRAPH_\nMM-kisojen kisailme oli \xe2\x80\x9dNorthern Stars of Ice Hockey\xe2\x80\x9d \xe2\x80\x93kisasloganiin perustuva t\xc3\xa4htikuvio. Sen suunnitteli graafiseen palvelumuotoiluun erikoistunut helsinkil\xc3\xa4inen suunnittelutoimisto Mozo. Suomessa t\xc3\xa4htikuvio esiintyi sinis\xc3\xa4vyisen\xc3\xa4, kun taas Ruotsissa mukana oli my\xc3\xb6s keltaista v\xc3\xa4ri\xc3\xa4. Perusversion lis\xc3\xa4ksi t\xc3\xa4hdest\xc3\xa4 tehtiin erilaisia variaatioita k\xc3\xa4ytett\xc3\xa4viksi eri pinnoissa ja materiaaleissa. Er\xc3\xa4\xc3\xa4ss\xc3\xa4 n\xc3\xa4ist\xc3\xa4 versioista taustalla n\xc3\xa4kyi maalivahdin kuva, toisessa t\xc3\xa4hden oli rikkonut palasiksi siit\xc3\xa4 l\xc3\xa4pi lent\xc3\xa4nyt maskotti. Lis\xc3\xa4ksi jokaiselle kilpailuihin osallistuneelle joukkueelle oli suunniteltu oma t\xc3\xa4htikuvionsa kyseisen maan lipun v\xc3\xa4rien mukaan. Niit\xc3\xa4 k\xc3\xa4ytettiin muun muassa pukukoppien ovissa._NEWLINE__NEWLINE_\xc2\xbbEsimerkiksi TV-katsojalle on t\xc3\xa4rke\xc3\xa4\xc3\xa4, ett\xc3\xa4 kuvan perusteella kisapaikat tunnistaa samaan tapahtumaan kuuluviksi, mutta samalla yhdell\xc3\xa4 silm\xc3\xa4yksell\xc3\xa4 erottaa n\xc3\xa4m\xc3\xa4 toisistaan.\xc2\xbb _NEWLINE_(Mika Sulin, Suomen kisaorganisaation p\xc3\xa4\xc3\xa4sihteeri.)_NEWLINE_Televisiol\xc3\xa4hetysten lis\xc3\xa4ksi kisailme n\xc3\xa4kyi kilpailujen ajan muun muassa vapaaehtoisten vaatteissa, taustaseiniss\xc3\xa4, areenoiden koristeluissa, kisajulkaisuissa ja kisa-autojen pinnoissa._NEWLINE_Turnauksen logon on suunnitellut Esa Yl\xc3\xa4-Anttila.\n_START_SECTION_\nTunnusmusiikki\n_START_PARAGRAPH_\nMM-kilpailujen virallinen tunnus- ja maskottikappale oli \xe2\x80\x9dHockey Bird (in the Zone)\xe2\x80\x9d, jonka teki DJ Slow (oik. Vellu Maurola). Kappale oli englanninkielinen ja siin\xc3\xa4 lauloi New Yorkista kotoisin oleva MC. Muita MM-kilpailuja varten tehtyj\xc3\xa4 kappaleita olivat JVG:n ja Freemanin \xe2\x80\x9dKarjala takaisin\xe2\x80\x9d, Pojun ja Sakari Kuosmasen \xe2\x80\x9dKipin\xc3\xa4\xe2\x80\x9d, Klamydia-yhtyeen \xe2\x80\x9dPoika pysyy Suomessa\xe2\x80\x9d sek\xc3\xa4 Vesku Jokinen & Sundin pojat -kokoonpanon cover-versio laulusta \xe2\x80\x9dOlen suomalainen\xe2\x80\x9d._NEWLINE_18. huhtikuuta julkaistiin MM-kilpailujen virallinen kokoelma-albumi Leijonat 2012, joka sis\xc3\xa4lsi 18 kappaletta. Kisojen aattona, 3. toukokuuta j\xc3\xa4rjestettiin Helsingin j\xc3\xa4\xc3\xa4hallissa Suuri Kiekkokonsertti, jossa esiintyi lukuisia tunnettuja suomalaisia muusikoita. Konsertin avulla ker\xc3\xa4ttiin rahaa hyv\xc3\xa4ntekev\xc3\xa4isyyteen.\n_START_SECTION_\nSponsorit\n_START_PARAGRAPH_\nMM-kilpailujen virallinen p\xc3\xa4\xc3\xa4sponsori oli t\xc5\xa1ekkil\xc3\xa4inen autonvalmistaja \xc5\xa0koda, joka on toiminut kyseisess\xc3\xa4 roolissa vuodesta 1993 l\xc3\xa4htien, ja oli siten kaikkien aikojen pisimp\xc3\xa4\xc3\xa4n jatkanut p\xc3\xa4\xc3\xa4sponsorointisopimuskumppani maailmanmestaruustasolla. P\xc3\xa4\xc3\xa4sponsorin ominaisuudessaan \xc5\xa0koda luovutti Helsingin kisaorganisaation k\xc3\xa4ytt\xc3\xb6\xc3\xb6n 25 kisa-autoa, joita k\xc3\xa4ytettiin liikenteess\xc3\xa4 kilpailujen ajan. Niill\xc3\xa4 muun muassa kuljetettiin toimitsijoita, vieraita ja tavaroita. Tukholmassa kyseisi\xc3\xa4 Suberb Combi -mallin \xc5\xa0kodia oli k\xc3\xa4yt\xc3\xb6ss\xc3\xa4 20 kappaletta; ne tuotiin Suomeen finaaliviikonlopun ajaksi._NEWLINE_Muut kisojen viralliset sponsorit olivat AJ Tuotteet, Bauhaus, Finalgon (\xd0\xa4\xd0\xb8\xd0\xbd\xd0\xb0\xd0\xbb\xd0\xb3\xd0\xbe\xd0\xbd), Henkel, Kyocera, MegaFon (\xd0\x9c\xd0\xb5\xd0\xb3\xd0\xb0\xd0\xa4\xd0\xbe\xd0\xbd), Nike, Nivea, Ohota (\xd0\x9e\xd1\x85\xd0\xbe\xd1\x82\xd0\xb0), Raiffeisen, Tissot ja Zepter. Lis\xc3\xa4ksi kisoilla oli lukuisia yhteisty\xc3\xb6kumppaneita.\n_START_SECTION_\nTalous\n_START_PARAGRAPH_\nKalervo Kummola kertoi YLE:n Arto Nybergin haastattelussa 6.5.2012, ett\xc3\xa4 kisojen kokonaisbudjetti olisi 19 miljoonaa euroa. Kisoilla pyrittiin tekem\xc3\xa4\xc3\xa4n merkitt\xc3\xa4v\xc3\xa4\xc3\xa4 voittoa, jolla j\xc3\xa4rjestett\xc3\xa4isiin muun muassa juniorij\xc3\xa4\xc3\xa4kiekkoilijoiden valmennustoimintaa. Syyskuussa 2012 paljastettiin kisojen tuotto joka oli 8,2 miljoonaa euroa.\n_START_SECTION_\nAlkusarja\n_START_PARAGRAPH_\nJoukkueet pelasivat yksinkertaisen alkusarjan, jossa kullekin joukkueelle kertyi seitsem\xc3\xa4n ottelua. Kummankin lohkon nelj\xc3\xa4 parasta jatkoi puoliv\xc3\xa4lieriin ja kahdeksas putosi sarjaporrasta alemmaksi.\n_START_SECTION_\nOttelut\n_START_PARAGRAPH_\nOtteluiden alkamisajat ovat Suomen aikoja. (UTC+3)\n_START_SECTION_\nOttelut\n_START_PARAGRAPH_\nOtteluiden alkamisajat ovat Ruotsin aikoja. (UTC+2)\n_START_SECTION_\nPuoliv\xc3\xa4lier\xc3\xa4t\n_START_PARAGRAPH_\nOtteluiden alkamisajat ovat paikallisia aikoja; Suomi UTC+3 ja Ruotsi UTC+2.\n_START_SECTION_\nV\xc3\xa4lier\xc3\xa4t\n_START_PARAGRAPH_\nOtteluiden alkamisajat ovat Suomen aikoja. (UTC+3)\n_START_SECTION_\nMitaliottelut\n_START_PARAGRAPH_\nOtteluiden alkamisajat ovat Suomen aikoja. (UTC+3)\n_START_SECTION_\nJ\xc3\xa4lkipyykki\n_START_PARAGRAPH_\nTammikuussa 2013 Urheilulehti uutisoi, ett\xc3\xa4 Suomen MM-kisajoukkueen kahden pelaajan elimist\xc3\xb6st\xc3\xa4 oli kauden aikana tehdyiss\xc3\xa4, seurojen sis\xc3\xa4isiss\xc3\xa4 testeiss\xc3\xa4 l\xc3\xb6ydetty j\xc3\xa4\xc3\xa4nteit\xc3\xa4 kannabiksen k\xc3\xa4yt\xc3\xb6st\xc3\xa4. J\xc3\xa4\xc3\xa4kiekkoliitto sai asiasta suullisen tiedon ennen MM-kisoja, mutta pelaajat valittiin kuitenkin kisajoukkueeseen.'